Aitor Arozena Muxika

Aitor Arozena Muxika (Oiartzun, Gipuzkoa, 1970eko otsailaren 2a) txistularia eta txistu irakaslea da. Oiartzungo Lartaun Txistulari Taldeko kide. Donostiako Udaleko Txistulari Taldeko partaide 1993tik. Euskal Herriko Txistulari Bakarlarien Txapelketa irabazi zuen 2002an.Oier ARAOLAZA: «Aitor Arozenak irabazi du txistulari lehiaketa», Dantzan.com, 2002-03-25. Erromeri eta Rock taldeetako partaide izan da nola baxu jotzaile ala abeslari.

 Bizitza 
Elizalde auzokoa, Milagros Mujika Arregi eta Juan Antonio Arozena Egimendiak eratutako familian sortua. Oinarrizko ikasketak Haurtzaro ikastolan egin zituen eta batxilergoa Orereta ikastolan. Ondoren  Enpresaritza ikasketak EHUn. Txistuko goi mailako ikasketak Donostiako udal kontserbatorio nagusian burutu zituen ohorezko matrikula lortuz eta ikasketa amaierako saria irabaziz.
ezkerrera|thumb|Arozenatar txistulari sagaren Oiartzungo adarra. 2021ezkerrera|thumb|209x209px|Hiru anaiak aitarekin
Lizartzan XIX. Mendean sorturiko txistulari saga baten laugarren belaunaldiko kide da. Aitonaren osaba Juan Antonio Arozena Zubillaga (1872-1945), familia-sagari hasiera eman ziona, Lizartzako Zakar baserrikoa, aitaren aitabitxia izaki. Juan Antoniotik hasita beraz, aitona Xantux, (hau ere Lizartzakoa baina kaminero lanetan oiartzuna etorria bertan Korneli Egimendia oiartzuarrarekin ezkonduz), Juanito aita, Joxe eta Felix osabak, Urko eta Xanet anaiak eta Imanol eta Anaitz lehengusuak osatzen dute, Aitorrekin batera, Arozenatarren oiartzungo txistulari adarra gaur-gaurkoz, Lizartzakoa ere mantentzen delarik. 
Aitak txistua irakasten zuen Oiartzunen eta bera izan zuen lehen maixua 9 urterekin. Behin oinarria hartuta, Errenteriara bidaltzen zituen ikasleak txistu eta musika ikasketak sakondu zitzaten, Errenteria Musikal kontserbatorio sortu berrian. Han Koldo Bravo, Iñaki Otaño eta Itziar Busselo irakasleekin aritu ondoren, Donostiako udal kontserbatorio nagusian bukatu zituen erdi mailako ikasketak, Kepa de Migelekin eta Goi mailakoak berriz Jose Ignazio Ansorenarekin.  

Txistuaz gain, bestelako musika tresnak ere  jotzen ditu bai eta abesbatza, Rock eta erromeri taldeetan ere parte hartu baxu elektrikoarekin nahiz abeslari gisan.
 Txistulari ibilbidea 

 Lartaun txistulari taldea 
1961ean sortu zen Lartaun Txistulari Taldea Yon Oñatibiaren ekimenez. Ibilbide luze eta gorabeheratsua egin du taldeak gaur arte eta gazte asko aritu dira txistua ikasten eta emanaldiak eskaintzen, batez ere herriko jai eta egun berezietan. Eginkizun horietan Yon Oñatibiaren ondorengo izan zen Juanito Arozena 1970eko hamarkadan. Txistu eskolak ematen hasi zen, doan, eta hainbat saiakeraren ondoren hamarkada bukaeran taldetxoa osatu eta haiekin lanean hasi zen, Lartauni segida emanez. Orduan ezarritako taldearen helburu eta irispideak bizirik darraite taldean, alegia, txistularitzaren nortasunari eustea, Oiartzungo danbolinteroen betiko edo tradiziozko eginbeharrak mantenduz. 1981ean hasi zen jotzen Aitor eta 87an hartu zuen irakasle eta taldeko arduradun lanak. 

Aitorrekin batera, txistua jotzen zuen belaunaldi oiartzuarra kementsu aritu zen 1980ko eta 19990eko hamarkadetan han eta hemen txistulari lanetan; Herri ezberdinetako jaietako txistulari kontzertuetan, dantza taldeekin bai eta ospatzen ziren txistulari talde tradizionalen txapelketetan ere (birritan txapela Oiartzuna ekarriz).

Lartaun txistulari taldean, Juan Antonio Arozenak (Oiartzunen Juanito) herriaren zerbitzura jarduteko kultura bultzatu zuen eta bide horretan jarraitzen dute, herrian sortzen diren ekintza guztietan eskuzabal parte hartuz. Lartaun txistulari taldearen ekitaldiak finkoak dira asko edo besterik gabe, edozein ekimen herrikoietatik sortzen diren eskaerak nahiz bere kabuz eskainitakoak.

 Partaidetza finkoko emanaldiak 
 Errege eguneko diana.
 Inauteritako festetan. 
 Astesantutan Pazko eguneko diana. 
 Auzoetako jaiak (diana, kalejirak). 

 Herriko jaiak (dianak, kalejirak buruhandiekin, kontzertua, erromeriak, etab.).https://txistulari.eus/wp-content/uploads/2024/07/Xanixtebanak-2024-txistu-kontzertua.pdfhttps://www.kulturklik.euskadi.eus/evento/2022/08/02/programa-de-fiestas-de-san-esteban-en-oiartzun-2022-xanistebanak-/webkklik00-detalle/es/adjuntos/Fiestas%20de%20Oiartzun%202022%20Programa%20de%20Xanistebanak%202022%20(1).pdf

 Santa Zeziliako ospakizunak. 
 Gabonetako ospakizunak: Olentzeroaren etorrera, Xanisteban eguneko diana, Petra Lekuona zaharren egoitzan....
 Herriko dantza taldeekin (Haurtzaro, Elizalde eta Olarri) emanaldiak.
 Helta-ko Muxiko taldeko dantzariekin. 
 Udalaren eskariz, bere ekitaldietarako: Xanistebanetako soka dantzan, aurkezpenetan, Kontxa Murgiaren oroimen ekitaldietan... 

 Donostiako udal Txistulari Banda ogibide 
Donostiako Udal Txistulari Bandan hasi zen lanean 1993an eta lau urteko ordezkatze bat egin ondoren Gasteizko udaleko folklore akademian urte bete irakasle eta udal txistulari bandan jotzen igaro zuen. 1997ko abendutik Donostiako udaleko  langile publikoa da lansaioa txistulari bandari eta irakasle jardunari eskainiz Donostiako udal musika eta dantza eskolan. 

2024ko irailetik Donostiako Udal Txistulari Bandako zuzendari lanak zerbitzu eginkizunetan hartu ditu, Jose Ignazio Ansorenaren erretiroagatik eta zuzendari berria izendatu arte.

 Bestelako lanak txistuaren inguruan 
2001an Euskal Herriko Txistulari Elkarteko “Txistulari” aldizkaria zuzentzea eskaini zioten eta jardun horretan aritu zen 2009arte, aldizkari horretako 188. aletik 220. arterainokoak zuzenduz.

Garaitsu hartan, Garikoitz Mendizabal txistulari zestoarrarekin batera gabonetarako ETB-k prestatzen zuen Olentzero Begi-gorri saioan hainbat alditan parte hartu zuten joaldi birtuoso bezain umoretsuak eskainiz.

 Arozenatarren ttun ttuna 
Hiru anaiak batera 2008an Zarautzen hasi zuten Arozenatarren ttun-ttuna izeneko ikuskizuna, bertan Aitorrek txistua, Urkok perkusioa eta Xanetek gitarra jotzen zutelarik azken urteetako bakoitzaren musikari ogibideak txistularion errepertorioari egokituz eta umore puntu batekin.

Ikuskizun honi esker “Kontrako eztarria” telebistako saioan hainbatetan parte hartu zuten. 

 Bestelako ibilbideak 

 Musika taldeetan 

 Lartaun eta Izotz abesbatzetako kide (1982-92)
 Marranta Galanta Gabonetako abesbatzaren zuzendari (1994-2007)
 Basajaun, Urrats eta Izotz plaza taldeetan abeslari eta baxu jotzaile (1992-2002)
 Bihotz Erre rock taldeko abeslari (1989-92)
 Ezin UK rock taldeko baxu jotzaile (1994)
 Blues Thorpes rock-soul taldeko baxu jotzaile (1996-99)
 Trieb rock instrumentaleko baxu jotzaile (1999-02)
 Noizbehinka pop-rock taldeko baxu jotzaile (2003tik).
 Juergassic park ikuskizunean baxu jotzaile eta abeslari, Urko (bateria) eta Xanet (gitarra) anaiekin batera.
 Haitza rock taldean baxu jotzaile (2021-24). 
 Beste 

 Oiartzungo Musika Elkarteko kide (1988-94)
 Pagoarte Kultur Elkarteko kide (1997-07)
 Kontakatilu irratiaren sorrera taldean.

 Iruditegia 

 Grabazioak 
Bihotz Erre: Bi maketa.

Ezin UK: Maketa.

Urrats: Insumisio eguna 94. Abestia.

Blues thorpes: Blues Thorpes (1998)

Jexuxmai & Noizbehinka:
 Laua (2003)
 Izar Uxo (2009)
 Errekan gora (2013)
 Itzal zaunka (2016)
 Itzal zaunka II (2017)
 Ez da horren sinplea (2023)
Haitza (2022).

Donostiako udal txistulari taldearekin: 

 Gipuzkoako dantzak 1 (2003)
 Belengo Portalian (2006) Mariaren Bihotza abesbatzarekin.
 Escoitando o vento (2009) Galizia etxeko gaitazaleekin.
 Donostiako kantu zaharrak (2013) Orfeoi Txiki abesbatzarekin.
 Maitatia (2017)

Pagoarte: Le sommeil de l’ange. Oiartzungo Cavaille-coll organoa (2007)

 Jasotako sariak 
Zarautzeko txistulari banden txapelketan irabazle (1985)

Eibarreko txistulari banden txapelketan irabazle (1987)

Txistuko Goi mailako ikasketa amaierako saria (1991)

Euskal Herriko Txistulari Bakarlarien Txapelketan irabazle (2002)

Marranta Galanta. Gabon abesti sariketa probintzialean garaile hainbat aldiz. Errenteria.

 Oharrak 

 Erreferentziak 

 Kanpo estekak 
 Aitor Arozena YouTube kanala
 Arozenatarrak. Udaberriko kontzertua. 2002 Soinuenea
 41. Herri kontzertua. Xanixtebanak 2016
 Oiartzungo Organozaleen Elkarteak antolatuta harmonium eta txistu kontzertua Begoña Bergaretxerekin 2023/06/15
 Aitor Arozenari elkarrizketa. Noticias de Gipuzkoa 2024ko apirila 
 Aitor Arozenari elkarrizketa. Berria 2024ko abuztua

Kategoria:Txistulariak
Kategoria:Oiartzuarrak
Kategoria:Rock abeslariak
Kategoria:Baxu-jotzaileak
Kategoria:Abesbatza zuzendariak